A Media1 egyik olvasója hívta fel a figyelmünket arra, hogy az állami médiakonglomerátum, a közmédia hirado.hu nevű weboldalát megnyitva, a képernyő bal alsó sarkában egy fehér, a weboldal megnyitását követően 10 másodperccel később már eltűnő ablakban egy elnézéskérő szöveg jelenik meg.

Gyorsolvasók előnyben

Miután megnyitottuk az oldalt, először nem is sikerült végigolvasnunk a szöveg eltűnése előtt. Miután egy layeres üzenetről van szó, ami a mi tapasztalatunk szerint úgy lehetett beállítva, hogy többször ne jelenjen meg ugyanazon böngésző (azaz visszatérő látogatás) esetén, így többször ezután nem is hozta fel a böngésző, hiába nyitottuk meg újra a közmédia híroldalát. (Frissítés: Egy olvasónk viszont azt jelzi, hogy nála sokadik alkalommal is behozta újra a layeres részt, de ráúszik a cookie használatra figyelmeztető szöveg.)

Végül csak nem hagytuk magunkat és átváltottunk Inkognitó (Privát) üzemmódba a böngészőben, ami kiiktatja a cookie tárolását, vagyis azt, hogy többet már ne mutassa meg számunkra a szöveget az oldal. Így tudtuk elkészíteni az alábbi videofelvételt a jelenségről.

És némi nehézség árán végül kimásolhattuk ide a layerben megjelenő, majd pillanatok alatt eltűnő szöveget. Ez a következő:

Elnézést kérünk Hadházy Ákostól és Hadházy Árpádtól azért, hogy a 2017. január 10.napján „Földmutyiban érintettek Hadházyék…” címmel megjelent cikkel jó hírnevük védelméhez fűződő személyiségi jogukat megsértettük.

Mivel a szöveg olyan gyorsan eltűnik, hogy jó, ha egyáltalán a jelenléte feltűnik a figyelmesebb szempároknak, nem hogy elolvasni lenne idő, elsőre az is felmerült, hogy a hirado.hu is azt az egyre gyakrabban használt trükköt vetette be, mint amit az Origo nemrég, mely az esedékes (Juhász Péter elleni) bukott per utáni helyreigazítást éjszaka közölte, vagy amikor Czeglédi Csabáról nem abban a rovatban volt elérhető a helyreigazítás, ahol a hír eredetileg megjelent. Aztán kicsit utánamentünk a dolognak, megkerestük az elnézéskérő szövegben érintett Hadházy Ákost is, hogy tesz-e ellenlépéseket, amiért csak pár másodpercig volt elérhető a közlemény egy layerben.

Hadházy-t is dühíti, de külön magát a helyreigazítást legalább lehozták

Hadházy Ákos független ellenzéki országgyűlési képviselő a Media1 érdeklődésére azt írta, hogy először kiakadt, amikor meglátta, hogy ez így jelent meg, de aztán kiderült, hogy a bírósági ítélet értelmében a bocsánatkérést egy felugró ablakban kellett megtenni, míg magát a helyreigazítást a sajtótörvény szerinti módon, klasszikus formában kellett megjelenítenie a hirado.hu-nak. Így a helyreigazítás március 8. 18:38 óta elérhető a hirado.hu oldalán, ide kattintva.

Az ezen a linken elérhető helyreigazítás szövege a következő:

Az alperes 2017. január 10. napján „Földmutyiban érintettek Hadházyék…” címmel megjelent cikkben megsértette felperesek (Hadházy Ákos és Hadházy Árpád) jó hírneve védelméhez fűződő személyiségi jogát azzal, hogy valótlanul híresztelte, hogy Hadházy Ákos és Hadházy Árpád földmutyiban érintettek, s hogy strómanok nevére szerzett földeket hamis kölcsönszerződések, kamu életjáradéki szerződések révén Twickel György kezére juttatnak. Valótlanul híresztelte alperes továbbá, hogy Hadházy Árpád az állami földekkel kapcsolatos trükközések egyik központi alakja Tolna megyében, s hogy a fentiekben utalt kétes szerződéseket ő hagyja, hagyta jóvá. Valótlanul utalt a cikk arra is, hogy fenti tevékenységét Hadházy Árpád a helyi agrárkamarai elnöki tisztségét felhasználva végezte.

Az ítéletben nem írják, hogy 10 másodperc után eltűnhet az elnézéskérés

Ezek szerint tehát 2 évvel és közel 2 hónappal a hirado.hu-n közölt hazugság után már elérhető egy helyreigazítás, hogy évekkel ezelőtt valótlanságot közöltek. Igaz, közben lezajlottak az országgyűlési választások, amelyek az ellenzék csúfos vereségét hozták, vagyis már aktualitását vesztette az egész. Az ítélet egyik részét tehát a közmédia végrehajtotta.

A személyiségi jogok megsértése miatti elnézéskérést viszont, ahogy dokumentáltuk, csak azok tudják elérni, akik képesek rá, hogy egy megnyíló weboldalon váratlanul felbukkanó ablakban 10 másodperc alatt megtalálnak egy nem várt layert a bal alsó sarokban, majd annak mondatait képesek is végigolvasni, mielőtt az automatikusan bezáródna.

Hadházytól egyébként elkértük az ítéletet. Ebben a személyi jogok megsértése miatt sajnálkozás kapcsán csupán annyi szerepelt, hogy azt a sajtótermék címlapján 15 napon át kell megtenni, a címlap megnyitása után nem bezárható ablakban olvashatóan. Arról nem esett szó, hogy egy mindössze 10 másodperces layer is megfelelő időtartamot jelentene az elolvashatóság érdekében. Jeleztük ezt Hadházy-nak, aki megköszönte, hogy felhívtuk erre a figyelmét, de hogy az olvashatóság kívánalmát látva végül tesz-e mégis bármit, az már nem derült ki. Hadházy szempontjából túl nagy jelentősége mondjuk ennek a kérdésnek már nincs.

Mindenesetre érdekes jogvita lehetne, ha Hadházy nem hagyná annyiban. A bíróság azt vizsgálná, hogy a megjelenítési idő alkalmas-e rá, hogy a weboldalt megnyitva elolvasni, illetve értelmezni lehessen. Azt is meg kellene nézni, hogy miért nem jelenik meg a weboldal második meglátogatásakor újra bizonyos látogatóknak, hiszen az ítélet alapján 15 napig be kellene jönnie.

Van azonban olyan olvasónk is, aki azt jelezte, neki bejön a layer másodjára vagy sokadjára is, igaz, ráúszik egy cookie használatra figyelmeztető, jóváhagyást igénylő felirat, ami tovább rontja az olvashatóságot.

Kiemelt kép: A közmédia székháza Budapesten. Fotó: Ladányi András, Media1